100ปี ธนาคารออมสิน แจกทอง 100 บาท
วันที่ 1 เม.ย. 2556 ธนาคารออมสินจะมีอายุครบ 100 ปี นับว่าเป็นสถาบันการออมที่เก่าแก่แห่งที่ 2 ของชาติ
12 มี.ค. 2556

วันที่ 1 เม.ย. 2556 ธนาคารออมสินจะมีอายุครบ 100 ปี นับว่าเป็นสถาบันการออมที่เก่าแก่แห่งที่ 2 ของชาติ 
เส้นทางการเติบโตของธนาคารออมสินนั้น วรวิทย์ ชัยลิมปมนตรี ผู้อำนวยการธนาคารออมสิน ระบุว่า ที่ธนาคารเติบโตอย่างยั่งยืนได้ เพราะธนาคารดำเนินงานอย่างอนุรักษนิยม บุคลากรจะไปแข่งกับธนาคารพาณิชย์คงไม่ได้ ธนาคารก็ไปในทางที่ถนัดคือมุ่งไปที่ฐานราก 20-30 ปีแล้ว ที่เราให้ความสำคัญกับภูธร และจากนี้ไปธนาคารจะก้าวเข้าสู่การเป็น Development Bank จะเข้าไปพัฒนาวิสาหกิจชุมชน เน้นกลุ่มลูกค้าที่ฐานราก โดยในปีนี้ธนาคารจะร่วมกับธนาคารของรัฐแห่งอื่นเปิดสาขาเพิ่มอีกในอำเภอที่ยังไม่มีสถาบันการเงินเลย ซึ่งทั่วประเทศมีอยู่ 107 แห่ง
ทั้งนี้ ธนาคารจะรักษาสัดส่วนฐานลูกค้าสินเชื่อรายย่อยไม่น้อยกว่า 90% เงินฝากและสินเชื่อขยายตัวปีละไม่ต่ำกว่า 7% โดยเน้นการขยายตัวในกลุ่มรายย่อยมากขึ้น และกำไรสุทธิขยายตัวปีละไม่ต่ำกว่า 7%
ผู้อำนวยการธนาคารออมสินตั้งเป้าหมายการขยายตัวของธนาคารไว้ว่า ในปีนี้ธนาคารจะมีสินทรัพย์เพิ่มขึ้น 1.8 แสนล้านบาท เงินฝากและสินเชื่อจะขยายตัวในอัตราใกล้เคียงกันที่ 8.5% โดยคาดการณ์เงินฝากเพิ่มสุทธิ 1.34 แสนล้านบาท และสินเชื่อเพิ่มสุทธิ 1.42 แสนล้านบาท ขณะที่สัดส่วนหนี้ที่ไม่ก่อให้เกิดรายได้ (เอ็นพีแอล) ณ สิ้นปีนี้คาดไว้ที่ 1.15% ของยอดสินเชื่อรวม จากสิ้นปี 2555 อยู่ที่ 1.06% หรือมียอดเอ็นพีแอลประมาณ 16,752 ล้านบาท
“ธนาคารตั้งเป้ากำไรสุทธิในปีนี้ไว้ที่ 21,027 ล้านบาท โดยสามารถเพิ่มรายได้ค่าธรรมเนียมและบริการ 4,300 ล้านบาท หรือ 3.7% ของรายได้รวม โดยที่อัตราผลตอบแทนต่อสินทรัพย์ (ROA) อยู่ที่ 1.20% จาก 1.15% ในปี 2555 และอัตราผลตอบแทนต่อส่วนของทุน (ROE) อยู่ที่ 17.46% จาก 17% ในปี 2555 ขณะที่คาดว่าอัตราส่วนเงินกองทุนต่อสินทรัพย์เสี่ยงจะเพิ่มเป็น 11%” วรวิทย์ กล่าว 
วรวิทย์ กล่าวไปต่อว่า ธนาคารจะเน้นการพัฒนาองค์กรอย่างยั่งยืน โดยจะเน้นพัฒนาบุคลากร พัฒนาระบบ พัฒนาโครงสร้าง และไอทีของธนาคาร อีกทั้งการพัฒนาเพื่อรองรับการเข้าสู่ประชาคมเศรษฐกิจอาเซียนทั้งด้านบุคลากร การออกผลิตภัณฑ์เงินฝากให้สอดคล้องกับแต่ละประเทศ อีกทั้งการพัฒนาด้านการเงิน การตลาด และเน้นด้านการกำกับกิจการที่ดี 
ในปีนี้ธนาคารมีแผนออก 4 ผลิตภัณฑ์ทางด้านเงินฝากในวาระครบรอบ 100 ปี ธนาคารออมสิน ซึ่งจะเป็นแคมเปญพิเศษสุดที่ธนาคารจะคืนกำไรให้กับลูกค้า โดยมีอัตราผลตอบแทนสูงกว่าเงินฝากทั่วไป โดยสลากออมสินจะมีรางวัลใหญ่ที่สุดเป็นทองคำน้ำหนัก 100 บาท 
นอกจากนี้ วรวิทย์ ประกาศนโยบายการดำเนินงานในปีนี้ต่อไปว่า จะเน้นการพัฒนามากกว่ากำไร รวมทั้งการช่วยเหลือเศรษฐกิจฐานราก และเป็นแหล่งทุนให้กับรัฐบาล อาทิ โครงการรถไฟฟ้าสายสีม่วง โครงการน้ำ 
อย่างไรก็ดี แม้ธนาคารจะเน้นเป็นแหล่งเงินทุนให้กับรัฐบาล ก็ไม่ต้องห่วงว่าธนาคารจะได้รับความเสียหาย เพราะเงินกู้นั้นส่วนใหญ่รัฐบาลค้ำประกัน และการปล่อยสินเชื่อของธนาคารไม่กระจุกตัวที่รายใดรายหนึ่ง
นอกจากนี้ การปล่อยสินเชื่อภาครัฐของธนาคาร คิดเป็นเพียง 19.38% ของพอร์ตสินเชื่อทั้งหมด และสินเชื่อภาคเอกชน อยู่ที่ 1.58% 
สำหรับกรณีที่กระทรวงการคลังศึกษาและมีแนวคิดจะให้รวมธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เข้ากับธนาคารออมสินนั้น วรวิทย์ ยืนยันว่า เรื่องนี้ไม่มีการพูดคุยอย่างจริงจัง
“ผมเชื่อว่า สถาบันการเงินเฉพาะกิจตั้งขึ้นเพื่อทำภารกิจเฉพาะ การจับมารวมกันคงจะผิดวัตถุประสงค์ การรวมกันไม่ยาก แต่ก็ไม่ง่าย ธนาคารออมสินมีเอกลักษณ์ ทำงานอย่างระมัดระวัง ซึ่งผมต้องการเห็นอย่างนี้ต่อไป” วรวิทย์ กล่าว